

 Na ovogodišnjoj trodnevnoj konferenciji poticajnog naziva “Nove prilike” predstavljeni su brojni kreativni primjeri primjene informacijsko-komunikacijske tehnologije u obrazovanju kroz tri glavne teme: „Hibridno i fleksibilno obrazovanje“, „Tehnologija na rubu obrazovanja, „Održivi razvoj - tehnologija u službi zelene škole“. I ove godine konferencija je bila u duhu vremena tematski ali i hibridnim oblikom jer se program mogao pratiti uživo, a dio radionica i interaktivnih izlaganja online.

 Ove godine, po drugi put učiteljice naše škole bile su aktivni sudionici na konferenciji u dva interaktivna izlaganja.

 Prvo izlaganje, 27.10. bilo je na temu „Održivi razvoj- tehnologija u službi zelene škole“.

Učiteljice Nives Bogdan i Edita Rizvan održale su interaktivno izlaganje „Živimo održivo - održivost smo mi“ na kojem su predstavile međunarodni eTwinning projekt Let's live Sustainably. U izlaganju su konkretnim primjerima prikazale načine osmišljavanja, provođenja i vrednovanja projekta primjenom digitalnih alata kroz sve faze rada na projektu.

Projekt se provodio tijekom 2020./2021. Dobio je europsku oznaku kvalitete, ali i nagradu COMET za najbolje eTwinning projekte u školskoj godini 2020./2021. u kategoriji Niži razredi osnovne škole.

Više o projektu možete pogledati na mrežnoj stranici: <https://twinspace.etwinning.net/121672/home>

 Drugo izlaganje, 29.10. uklopilo se u temu „Hibridno i fleksibilno obrazovanje“. Učiteljice Nives Bogdan i Zdenka Jerković održale su interaktivno izlaganje „Nezaboravno obiteljsko putovanje“. U njemu je opisan rad na istraživačkom zadatku u kojemu se potiču suvremene metode rada te aktivno sudjelovanje učenika u procesu učenja uključujući darovite učenike kao i učenike koji rade po redovnom programu uz prilagodbu. Radi se o istraživačkom zadatku u kojem su učenici trebali isplanirati savršeno obiteljsko putovanje od priprema za put, realizacije do povratka kući. U izlaganju su detaljno prezentirani svi koraci u radu na zadatku kao i rezultati rada korištenjem ICT-a.

Više o ovom istraživačkom zadatku možete saznati na mrežnoj stranici:

[Nezaboravno obiteljsko putovanje](https://bit.ly/3k28u9L)

Velika podrška predavačicama bila je ravnateljica naše škole Vesna Ružić koja je ove godine na konferenciji bila sudionik te sudjelovala na brojnim radionicama. Posebno korisnim ističe radionice

„Susreti Zajednice praktičara – ravnatelji škola“ na kojima su ravnatelji međusobno razmjenjivali svoja iskustva.

Sve pohvale organizatorima i osoblju ovogodišnje konferencije.

 Zdenka Jerković